Oupa en kleinkind beseer in bootongeluk | Maroela Media
Oupa en kleinkind beseer in bootongeluk
'n Oupa, sy seun en drie kleinkinders het verskeie beserings opgedoen na 'n bootongeluk vroeg Maandagoggend.
Volgens ER24 wil dit voorkom of die gesin 'n kragboot naby Umkomaas, Kwazulu-Natal, in die see in wou loods toe iets fout gegaan en die boot gekantel het. Die twee mans en drie kinders is in die water in geslinger. Met paramedici se aankoms was die gesin sopnat, maar veilig.
"Die gesin kon daarin slaag om terug te swem strand toe. Die oupa het die ergste beserings uit die vyf opgedoen," lui 'n ER24-verklaring. "Die oupa, in sy 60s, het beserings aan sy gesig opgedoen en daar was 'n hoek in sy been. Hy en sy 10-jarige kleinseun, wat verskeie snye en kneusplekke opgedoen het, is na die Kingsway-hospitaal geneem vir verdere behandeling."
Die pa en die ander twee seuns, onderskeidelik 4 en 7 jaar oud, het geringe beserings opgedoen, maar het nie hospitalisering benodig nie. Die ma en ouma het hulle by die toneel kom haal.